舟行用前韵懷祝子權
作者：仲并
朝代：宋

paragraphs: 楊枝巧作腰支弱，不分小桃紅入萼。
風光向人但嫵媚，客子那知行路惡。
短篷蕩漾晴波裏，取次茶深酒薄薄。
所思故人殊未來，悲風爲我生絕壑。
塵沙隔年不相見，結鄰空記他時約。
相看一字不寄將，剩有新知豈云樂。
眼前俗士敗意耳，憶君歲歲空牢落。
炯炯眉目端可思，月照西廊暮雲廓。